Homed er måske hjemløses nye “hjem” i New York

New York er – ligesom mange andre storbyer i USA – plaget af hjemløshed, og der er langt fra overnatningsmuligheder nok til alle, så rigtigt mange sover også på gaden. Det skal et nyt projekt nu forhåbentlig hjælpe på: Forslaget går ud på, at små 3D printede kuber sættes op på New Yorks højhuse. Konceptet hedder Homed og er opfundet af bureauet Framlab.

Forskellige konfigurationer

De små “pods” er hexagonale – sekskantede – og kan stort set monteres alle steder, hvor der er plads. En Homed kan konfigureres både som soveværelse, badeværelse og køkken – eller for den sags skyld læsesal eller noget helt andet. Det er altså et meget fleksibelt system, Framlab foreslår.

Over 61.000 på gaden

Der er desperat brug for en løsning på den voksende hjemløshed i New York. Lige nu sover ca. 61.000 på gaden hver nat, et tal der i øvrigt er støt stigende. Det skyldes manglen på et-værelseslejligheder og de stigende boligpris. Framlab håber, at Homed kan være med til at ændre på det problem.

Midlertidige hjem på midlertidige placeringer

De små Homed pods kan flyttes ganske let, og Framlab foreslår, at de rykkes rundt efter behov og danner små samfund i samfundet, hvor myndigheder kan hjælpe de hjemløse – og de kan støtte hinanden. Det største problem bliver formentlig at finde bygninger, hvis ejere vil tillade Homed pods på deres mure.

Homed er måske hjemløses nye “hjem” i New York