Nu kan du 3D-printe din egen Philips Hue-lampe

Har du en P.H. i maven? Signify (tidligere Philips Lighting) gør det nu muligt at udfolde sine kreative evner og designe sin egne lampe. Kreationen laves på nettet, 3D-printes og leveres direkte til døren indenfor to uger, fortæller selskabet i en pressemeddelelse.

Servicen har været tilgængelig i Benelux-landede, men udvides nu til hele Europa. Med bare et par enkelte klik kan du designe din egen Philips Hue lampe. Alt du skal gøre er at vælge dit grunddesign (pendel eller bordlampe), og derefter kan du sætte dit eget præg ved at vælge størrelse, farve, tekstur og mønster på din lampe, samt vælge hvilken type LED-pære der skal i lampen.

Ifølge Signify er hele projektet lavet med bæredygtighed i tankerne. Grundmaterialet er et polykarbonat, der er et stærkt materiale i høj kvalitet og 100 procent genanvendeligt. En typisk 3D-printet lampe i polykarbonat (eksklusive elektronik og pære), har ifølge firmaet et 47 procent lavere CO2-aftryk end traditionelle lamper lavet af metal. Derudover bruges der ingen lim, og den har færre dele, hvilket betyder, at lampen vejer to tredjedele af vægten af en almindelig lampe, hvilket igen betyder en 35 procent besparelse på CO2-kontoen i forbindelse med fragt.

– Vi er de første til at tilbyde, at man kan designe sine egne bæredygtige og 3D-printede lamper. Og ved at det hele er online, kan det nemt integreres i tredjeparts webbutikker, og give forbrugeren et større udvalg. Det er en stor nyhed inden for belysning og viser, hvordan vi bringer de mest innovative og bæredygtige lysteknologier til markedet, siger Khalid Aziz, Head of Ventures i Signify.

Denne lampe er lavet af gamle cd-skiver.

Lampe lavet af gamle cd’er

Signify er også begyndt at bruge polykarbonatstrenge lavet af genanvendelige materialer. Det første produkt der bruger det, er en Philips Hue LED-bordlampe, som er lavet af 24 genbrugte cd’er i  produktionen. Lampen kan købes fra d. 28. november 2019, og koster 99 euro (740 kroner). I løbet af næste år forventer Signify, at alle deres 3D-printede produkter vil være tilgængelige produceret af genanvendt materiale.

Nu kan du 3D-printe din egen Philips Hue-lampe